V italijanskih časopisih odmeva včerajšnji predlog predstavnika desne stranke Fratelli d’Italia Ignazia La Russe, da bi 25. april iz praznika osvoboditve izpod nacifašizma spremenili v dan spomina za žrtve vseh vojn, letos posebej pa tudi za umrle zaradi koronavirusa. Namesto partizanske Bella ciao naj bi 25. aprila prepevali patriotsko himno posvečeno bitki na reki Piavi ob koncu prve svetovne vojne (uradni naslov La canzone del Piave), predlagajo La Russa in somišljeniki. Vse stranke pozivajo, da podprejo njihov predlog oziroma, da se vsaj letos odpovejo 25. aprilu kot prazniku osvoboditve.

Predlog Fratelli d’Italia je naletel na ostre kritike ter polemične odzive na levici, v levi sredini ter v vsedržavnem združenju partizanov VZPI-ANPI. Prepričani so, da gre za sramotno izkoriščanje tragedije koronavirusa, za nov poskus potvarjanja zgodovinskih dejstev in dejansko za rehabilitacijo fašističnega režima. Zanimivo, da je predlog La Russe zavrnil tudi Gianfranco Rotondi iz vrst stranke Forza Italia. Dejal je, da je treba zgodovino spoštovati, fašizma pa ne gre pometati pod preprogo, kot bi želeli nekateri.

Bella ciao med koncertom 1. maja v Rimu so zaigrali in zapeli tudi Modena City Ramblers: